О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 1. Устава Републике Србије, према коме Република Србија уређује и обезбеђује њен међународни положај и односе са другим државама и међународним организацијама и у члану 99. став 1. тачка 4. Устава Републике Србије, према коме Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Област социјалне сигурности није регулисана међународним уговором између Републике Србије и Квебека. Преговори за закључивање Уговорa о социјалној сигурности између Владе Републике Србије и Владе Квебека отпочели су у октобру 2016. године, ради свеобухватне заштите осигураника и корисника права на целокупној територији Канаде.

Наиме, Споразумом о социјалноj сигурности између Републике Србије и Канаде, који је ступио на снагу 1. децембра 2014. године, нису обухваћени осигураници на територији Квебека, с обзиром да ова покрајина има различит пензијски план у односу на канадски. У циљу свеобухватне заштите осигураника, било је потребно закључити посебан уговор о социјалној сигурности са Квебеком. Правна легитимација ове канадске покрајине за закључивање посебног уговора садржана је у члану 25. Споразума о социјалноj сигурности између Републике Србије и Канаде којим је прописано да органи Републике Србије и канадска провинција могу закључити договор о свим питањима социјалне сигурности у оквиру јурисдикције канадске провинције, уколико тај договор није у супротности са одредбама овог споразума.

Уговор о социјалној сигурности између Владе Републике Србије и Владе Квебека (у даљем тексту: „Уговор”) потписан је 19. јуна 2020. године у Отави и у Квебеку, Канада. Овај уговор је свеобухватан јер уређује остваривање права из пензијског и инвалидског осигурања, укључујући и права по основу повреде на раду и професионалне болести, здравственог осигурања и садржи решења која су у складу са важећим законодавством Републике Србије, као и општеприхваћеним принципима у овој области. Основни принципи заступљени кроз одредбе Уговора су: једнакост поступања; примена правних прописа државе запослења на утврђивање обавезе за спровођење социјалног осигурања – са изузетком спровођења социјалног осигурања упућених лица, лица запослена код међународних превозника, као и зпаослени у државној служби; принцип осигурања – који омогућава да терет давања из социјалног осигурања сноси она држава чији је осигураник у питању; сабирање периода осигурања навршених у обе државе уговорнице ради остваривања права на давања; непосредна исплата стечених давања кориснику који је остварио право на давања (пензија).

III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ СПОРАЗУМА

За извршење овог закона није потребно обезбедити средства у буџету Републике Србије за 2021. годину. Ступање на снагу овог закона, којим се потврђује Уговор, не доводи аутоматски до ступања на снагу самог Уговора. Након што парламенти обе државе потврде Уговор, он ступа на снагу првог дана трећег месеца по истеку месеца у коме стране уговорнице размене ноте којима потврђују да су испуњени сви услови за његово ступање на снагу. За сада се не може са сигурношћу предвидети када ће бити испуњени ови услови.

У моменту ступања на снагу Уговора, средства за давања из пензијског и инвалидског осигурања ће се обезбедити у оквиру лимита који одреди Министарство финансија, у оквиру Финансијског плана Републичког фонда за пензијско и инвалидско осигурање.

IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ СПОРАЗУМА

Средства за извршавање овог уговора биће обезбеђена у оквиру Финансијског плана Републичког фонда за пензијско и инвалидско осигурање за одређену фискалну годину.